Sardoba suv omboridan suv chiqishi to‘xtatildi

Sirdaryo viloyatida joylashgan Sardoba suv omboridan suv chiqish hodisasi to‘xtatildi. Bu haqda FVV matbuot xizmati xabar bermoqda.

Avvalroq Sardoba suv omboridan suv chiqishi kamaygani xabar berilgan edi. Toshqin oqibatlarini bartaraf etish uchun suv oqimlari Oqoltin tumani hududidan o‘tuvchi Abay kanaliga tushirilib, Jizzax viloyatidagi Arnasoy ko‘liga yo‘naltirilgan.
Sardobada sodir bo‘lgan suv toshqini viloyatning boshqa hududlarida kuzatilmagan. Hukumat komissiyasi tomonidan suv toshqini oqibatlarini bartaraf etish, evakuatsiya qilingan aholiga zarur shart-sharoitlarni yaratish bo‘yicha qator choralar ko‘rilmoqda.
Eslatib o‘tamiz, 1-may kuni soat 05:55 da Sirdaryo viloyatida joylashgan Sardoba suv ombori dambasining 6-piket devorida suv chiqishi yuzaga kelgandi. Oqibatda Sardoba tumani Qo‘rg‘ontepa aholi yashash punktiga suv kirgan. Bunda, asosan, suv ekin maydonlariga zarar yetgan.
Sardoba tumanidagi suv ombori atrofida joylashgan “Qo‘rg‘ontepa”, “Do‘stlik”, “Yurtdosh” mahalla fuqarolar yig‘inlaridan jami 11 598 nafar aholi viloyatning Mirzaobod tumaniga evakuatsiya qilindi. Ular Jizzaxdagi maktab va kollejlarga joylashtirilmoqda.
Hodisa joyiga zudlik bilan bosh vazir Abdulla Aripov yetib borgan. Suv ombori atrofidagi xavf hududidan 11,5 mingdan ziyod aholi ko‘chirilgan, yana uchta mahalla ko‘chirilishi ko‘zda tutilgan.
Prezident Shavkat Mirziyoyev ham 1-may kuni voqea joyiga zudlik bilan vertolyotda yetib bordi. Prezident vertolyoti qo‘ngan joyning o‘zida mahalliy jamoatchilik vakillari bilan uchrashib, suhbatlashgan.
 Sardoba suv omborining o‘pirilib, suv toshib chiqqan joyi videosi paydo bo‘ldi